Eugenius episcopus, servus servorum Dei, dilectis filiis abbati Cistercii ceterisque abbatibus et monachis Cisterciensis Ordinis in generali Capitulo apud Cistercium congregatis, salutem et apostolicam benedictionem. Inter ceteros in Christi Ecclesia Deo militantes monachorum Ordines, Cisterciensem Ordinem speciali semper caritatis affectu prosecuti sumus, atque inhaerentes vestigiis praedecessorum nostrorum, a quibus Ordo ipse multis et magnis privilegiis ac favoribus munitus et decoratus extitit, ad ea indefesse proni et propitii fuimus, quae favoris augmentum, conservationem ipsius Ordinis, salutem animarum ac personarum eiusdem, aut ipsi perspeximus, aut alias per alios requisiti expedivisse pro eius conservatione comperimus. Cum autem vos, prout accepimus, secundum Ordinis vestri constitutiones, generale vestri Ordinis Capitulum diebus rogationum proxime futuris apud Cistercium celebraturi sitis, Nos, quoniam, quod dolenter referimus, de abbatibus et monachis ac personis monasteriorum vestrorum saepe graves querimonias a diversis personis tam ex Hispaniarum quam Galliarum partibus habuerimus, ex debito nostri pastoralis officii devotionem vestram in Domino requirimus et hortamur, quatinus ad huiusmodi notae expurgationem, ad ea studiose et diligenter velitis incumbere, per quae timor Dei sanctus in personis eiusdem Ordinis vestri perseveret, regularis observantiae nervus vigeat, et caritatis vinculum totum ipsum Ordinem complectatur. Hoc facile consequi poteritis, collapsos nimium mores tam generaliter quam specialiter abbatum, monachorum et personarum ipsius Ordinis corrigendo, novas constitutiones saluberrimas edendo, veteres tam praedecessorum nostrorum Summorum Pontificum quam ipsius Ordinis, ut strictius serventur, ordinando et disponendo ; et ea quae ad ius et honorem nostrum et Apostolicae Sedis pertinent effectualiter observando, atque omnia alia et singula faciendo, ad quae generalia Capitula huiusmodi a sanctis patribus constituta et ordinata esse noscuntur. Sin autem, prout non creditur, aliqui inter vos ad haec salutaria nostra monita et vobis ex debito Ordinis vestri incumbentia exsecutioni mandanda repugnantes, aut minus bene dispositi invenirentur, Nos adversus huiusmodi personas, ne tot et tanta bona in vestro Ordine impediantur, censuras ecclesiasticas, debitos favores et opportuna praesidia, quibus eorum temeritas compescatur et aliis similia in futurum praesumendi facultas praecludatur, vestrae devotioni pollicemur. Agite igitur, et habentes prae oculis solum Deum, illa ipsa in huiusmodi celebratione Capituli facere diligenter curetis, ex quibus exortae de monasteriis vestris sinistrae opiniones deleantur, ac laici qui, ut accepimus, quandoque compulsi fuerunt reformationi monasteriorum vestrorum manus apponere, exemplo vitae et morum vestrorum bene aedificentur ; et ad quae Capitula ipsa sunt adinventa et instituta, et quibus Cisterciensis Ordo felicia a Nobis optata capiat incrementa, ac vos demum post aeterna praemia apud Nos et Apostolicam Sedem dignis laudibus ac favoribus potioribus decorari mereamini. Commisimus praeterea dilecto filio Ioanni abbati monasterii de Oliva in sacra pagina magistro, et vestri Ordinis in romana Curia procuratori generali, aliqua circa praedicta devotioni vestrae ex nostra parte referenda, super quibus eidem praesentium latori volumus tamquam Nobis plenam fidem a vobis impertiri. Datum Romae apud Sanctum Petrum, anno Incarnationis Dominicae millesimo quadringentesimo quadragesimo quarto, sexto decimo kalendas aprilis, pontificatus nostri anno quinto decimo. STATUTA EIUSDEM ANNI. Anno Domini millesimo quadringentesimo quadragesimo quarto, statuta sunt haec apud Cistercium die decima nona mensis maii in Cisterciensis Ordinis Capitulo generali. ORATIONES 1.  Pro sanctissimo… *etc. ut in anno* 1431. 2.  Pro christianissimo… *etc. ut in anno* 1443. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1416. 5.  Pro reverendissimo… cardinali Placentino… *etc. ut in anno* 1443. 6.  Pro felicis… *etc. ut in anno* 1425. DIFFINITIONES GENERALES 7.  Cum Ordo noster… contributionem novem millium florenorum… *etc. ut in anno* 1411, *n° 7. 8.  Diffinitionem anno elapso super observatione uniformitatis morum per totum Ordinem in cantu, vestitu, cerimoniis ceterisque regularibus observantiis salubriter editam, praesens generale Capitulum ratificans, confirmans et approbans, abbatibus, prioribus et regimini praesidentibus districte praecipit et mandat, quatinus ipsam observent, observarique inviolabiliter faciant, et ne aliquis circa praemissa delinquat per ignorantiam, dictis prioribus, superioribus et alis praesidentibus praesens Capitulum districte praecipit, quatinus in capitulis quotidianis regulam, usus et diffinitiones legant legique faciant et auditoribus exponant. 9.  Ut de cetero in Ordine nostro personae recipiantur idoneae divino cultui et aliis obsequiis praestandis congruentes, praesens generale Capitulum statuit, diffinit et ordinat, quod de cetero in ipso Ordine nostro non recipiantur aliqui nisi cum consilio seniorum de conventu seu maioris vel sanioris partis eiusdem conventus, decernens carere viribus quidquid secus actum fuerit. 10.  Quia in plerisque monasteriis Ordinis utriusque sexus propter varios abusus officiariorum, qui contra ipsius Ordinis tam apostolica quam regularia instituta, in suis cameris extra infirmitorium carnes decoqui non verentur, multiplices variaeque oriuntur dissolutiones, praesens generale Capitulum huiusmodi abusus abolire cupiens, omnibus et singulis abbatibus Ordinis universi praecipit et mandat, quatinus omnes huiusmodi abusus ubicumque repererint penitus tollant et annullent. 11.  Insuper quia plerique religiosorum contra regularem institutionem vitiumque proprietatis incurrere minime formidantes, pecunia congregata, animalia et alia bona frequenter emunt seu emi faciunt, aliquando proprio et saepe nomine alieno, multis super hiis figmentis adhibitis, aliisque ipsa tradunt animalia nutrienda cum augmento vel lucro sibi vel alteri reddenda eorum nomine, seu pro ipsis, et alios multos contractus sinistros tanquam negotiatores exercent, necnon appetentes lucra turpia et sectantes peculium occultant et illicite detinent in suarum periculum animarum, praesens generale Capitulum omnes tales tamquam proprietarios, eo ipso inhabiles ad quodcumque officium, administrationem, regimen et gubernationem in eodem Ordine obtinendum denuntiat, determinat et declarat. 12.  Abbatibus Ordinis universi districte praecipit et mandat praesens generale Capitulum, quatinus tam monachis quam conversis, tam sanis quam aegrotis, sufficienter provideant in victu et vestitu, secundum cuiuscumque monasterii facultates et qualitates regionis, abusum quorumdam conventuum dicentium se annuatim habere debere, ex frivola consuetudine, certam quantitatem vestimentorum, penitus abolens, dictis abbatibus praecipiendo, quatinus illud attendant :  dividebatur unicuique prout opus erat , quibus inhibetur, ne de cetero plures religiosos vel conversos recipiant quam ex facultatibus ipsorum monasteriorum possit congrue provideri, super quo patribus abbatibus et visitatoribus sit debita sollicitudo et cura. 13.  Quia nonnullis sinistris obligationibus et mutuis cum quibusdam fictionibus et sinistris coloribus contractis gravia frequenter monasteria suscipiunt incommoda, proinde praesens generale Capitulum praecipit et mandat, quod quicumque monachus vel conversus, quocumque fungatur officio, seu qualemcumque habet administrationem, se vel monasterium suum obligaverit aut aliquod mutuum contraxerit sine abbatis sui licentia speciali, proprietarii et furis poena irremissibiliter puniatur. Abbates autem qui se fideiussores pro quacumque persona constituerint, quamdiu obsides fuerint, non nisi pane et aqua vescantur. 14.  Et quia nimia levitate quorumdam abbatum, qui nimis leviter, iuxta morem saecularium, se promptos et paratos ad suscipiendum in sacro fonte baptismatis pueros reddunt, nec non ad nuptias frequentandum, ex quibus quidem abusibus non modica frequenter monasteria recipiunt incommoda, proinde praesens generale Capitulum praedictis abbatibus Ordinis universi districtissime inhibet sub gravissimis poenis, ne de cetero huiusmodi nuptiarum actus frequentent aut ad sacros fontes nostrae regenerationis, nisi sint tales, quod honeste non possit denegari, pueros suscipere praesumant, rogans idem generale Capitulum dominum Cisterciensem ceteris autem patribus abbatibus et visitatoribus universis, districte praecipiens et mandans, quatinus huiusmodi diffinitionem diligenter observent, observarique faciant et procurent. 15.  Et quia nonnulli monasteriorum officiarii et abbates ad solvendum contributiones, quae pro necessitatibus et usibus communibus annuatim impenduntur, se reddunt difficiles et remissos, contra tam apostolica quam ipsius Ordinis instituta, in praegrande praeiudicium ipsius Ordinis et damnum, praesens generale Capitulum contra et adversus tales de remedio providere cupiens opportuno, omnes huiusmodi et singulos negligentes et remissos ad solvendum dictas contributiones, et quosvis alios impedimentum praestantes publice vel occulte, vel qui futurum quodcumque impedimentum praestabunt, quominus dictae contributiones solvantur, praesens generale Capitulum auctoritate apostolica ipsos excommunicat, excommunicatosque declarat donec et usquequo ad plenariam venerint satisfactionem. 16.  Cum dolenter praesentis Capituli audientia suscepit non nullos in dedecus et opprobrium Ordinis et pessimum exemplum tam religiosorum quam populi fidelis, tempus inutiliter et inordinate ludis, utpote aleis et aliis ludis, in statutis nostri Ordinis prohibitis exponere, qui tamen forma gregis fore debent, praesens generale Capitulum huiusmodi deordinationes, abusus et excessus penitus detestans, in virtute salutaris obedientiae ac sub gravissimis poenis de cetero contra tales infligendis, dictis abbatibus Ordinis universi districtissime inhibet, ne de cetero talibus insolentiis se applicent, dans insuper ipsius firmiter in mandatis, ut religiosos suos per inflictionem poenae levis culpae et regularis disciplinae susceptionem ab huiusmodi ludis deordinatis et aliis dissolutionibus diligenter prohibeant. 17.  Et quia ad eiusdem praesentis Capituli pervenit notitiam, nonnullos ecclesiarum praelatos contra nostri Ordinis communia privilegia nonnulla velle attentare, proinde abbatibus Ordinis universi quarumcumque provinciarum districte idem generale Capitulum praecipit et mandat in virtute salutaris obedientiae, ac sub poenis decem librarum turonensium, quatinus de cetero in aliqua provincia si contingat quocumque modo per dictos praelatos aut alios quoscumque aliquando contra aliquod nostri Ordinis monasterium in praeiudicium dictorum communium privilegiorum attentari, omnes et singuli abbates dictae provinciae, ubi hoc contigerit, indilate iuxta formam Ordinis in statutis apostolicis contentam, in aliquo loco conveniant se mutuo non expectantes, advisaturi consiliumque habituri super dictis attentatis et attentandis, sufficiensque subsidium sibi ipsis imposituri pro defensione dictorum privilegiorum, ne per negligentiam dictorum abbatum praefata Ordinis privilegia, per sanctos patres nostros cum magnis laboribus et sumptibus impetrata et obtenta, depereant, praecipiens omnibus et singulis abbatibus aliisque procuratoribus hic praesentialiter existentibus, quatinus huiusmodi statutum et diffinitionem secum deferant et per omnia alia nostri Ordinis loca denuntient, denuntiarique faciant. 18.  Praecipit generale Capitulum omnibus religiosis Ordinis universi, quod celebrando missas suas corpus Christi et calicem studeant taliter elevare, quod assistentes clare valeant inspicere et eorum devotionem augere. ELECTIONUM CONFIRMATIONES. 19.  Provisionem seu promotionem de persona fratris Roberti Happel factam in abbatem monasterii de Noa, die quarta mensis martii anno Domini 1443 per dominum abbatem de Ioyaco, dicti monasterii immediate patrem abbatem visitatorem canonice factam et celebratam, ut in decreto, cui nostra praesens diffinitio annectitur plenius continetur, praesens generale Capitulum ratificat, confirmat et approbat. 20.  Electionem, installationem et confirmationem prima die mensis aprilis anno Domini 1443, de persona fratris Iacobi de Coloneyo, in abbatem monasterii de Charitate prope Lesinas nostri Cisterciensis Ordinis, *etc. ut supra*. 21.  Electionem, installationem et confirmationem 26 die mensis octobris anno Domini 1443 de persona fratris Petri de Pontizarra in abbatem monasterii de Valle Nostrae Dominae, nostri Cisterciensis Ordinis, *etc. ut supra*. 22.  Electionem, installationem et promotionem fratris Ioannis de Cuseyo in abbatem monasterii Belliloci per dominum abbatem Morimundi, reformatorem, ac dominum abbatem de Caroloco, patrem abbatem dicti monasterii de Belloloco factas, prout in decreto, *etc. ut supra*. 23.  Electionem, installationem et confirmationem die 20 mensis septembris anno Domini 1443 de persona fratris Ioannis Lajon in abbatem monasterii de Buxeria nostri Cisterciensis Ordinis, *etc. ut supra*. 24.  Generale Capitulum cessionem spontaneam fratris Iacobi abbatis monasterii de Porta, necnon electionem, installationem et promotionem fratris Ioannis Topphengitzer, monachi dicti monasterii de Porta expressi professi, ad abbatiatum ipsius monasterii per abbatem de Walkenrede patrem abbatem dicti monasterii de Porta canonice factas, *etc. ut supra*. 25.  Electionem, installationem et confirmationem anno Domini 1443, 11 die mensis septembris de persona fratris Mathiae Ranghen in abbatem monasterii de Novocampo, nostri Cisterciensis Ordinis, *etc. ut supra*. 26.  Cessionem spontaneam seu resignationem abbatialis dignitatis monasterii de Albaripa per fratrem Symonem de Argilleyo, nec non electionem et promotionem fratris Symonis de Mardeto in abbatem dicti monasterii Albaeripae per dominum Claraevallensem dicti loci patrem abbatem factas et celebratas, *etc. ut supra*. GRATIAE SPECIALES 27.  Praesens generale Capitulum, attendens paupertatem et penuriam monasterii Belliloci, Lingonensis dioecesis, abbatem eiusdem loci suumque monasterium a solutione cuiuslibet contributionis sibi aut suo monasterio pro anno praesenti impositae, quittat benigne penitus et absolvit. 28.  Abbati Vallis benedictae, considerata sui monasterii paupertate et penuria, remittit praesens generale Capitulum quottam suae contributionis pro anno praesenti, dummodo de arreragiis, si quae debeant, integre satisfaciat tempore competenti. 29.  Conceditur auctoritate Capituli generalis abbati de Ebraco ut possit vendere certa ligna non caedua ad monasterium suum pertinentia et ad putrefactionem tendentia, usque ad summam quingentorum florenorum successivis temporibus recipiendam. 30.  Ad supplicationem abbatis de Valcellis annuit generale Capitulum, quod pro relevamine dicti monasterii de Valcellis possit et valeat a devotione fidelium recipere fundationem unius aut duarum missarum quotidianarum, si illas reperiat, attento quod numerus personarum illius monasterii usque ad viginti quatuor ascendere dignoscitur, et nullis praeterquam ordinariis missis ipsius Ordinis praegravatur. 31.  Abbatem de Lubens dispensat idem generale Capitulum super contributionibus non solvendis dehinc ad quinquennium ratione sui dicti monasterii, attenta temporis malitia et dicti monasterii paupertate. 32.  Ad supplicationem fratris Ioannis Babitonsoris monachi monasterii de Noa, petentis quod super apostasia per ipsum duobus mensibus per saeculum evagando perpetrata, ad omnes Ordinis gradus et dignitates rehabilitetur, praesens generale Capitulum sibi concedit, abbatiali dignitate seclusa. 33.  Capitulum generale habito respectu ad paupertatem monasterii de Paradiso, cum abbate dicti monasterii dispensat super solutione contributionem dehinc ad quinquennium. 34.  Intuitu pietatis, dispensat generale Capitulum cum abbate de Ardorello, ut ipse non teneatur solvere aliquas contributiones dehinc ad tres annos inclusive, propter penuriam dicti monasterii. 35.  Ad humilem requestam abbatis de Lubna, generale Capitulum misericorditer cum fratre Gothfrido, monacho dicti monasterii de Lubna dispensat, ut non obstante quod sine licentia sui abbatis moram traxit circa quasdam moniales nostri Ordinis, hoc tamen fecit de speciali licentia piae memoriae domini Ioannis abbatis Cisterciensis, quin etiam tandem ad se reversus poenitentiam propter hoc sibi ab Ordine iniunctam humiliter et devote peregit, dictum Capitulum ipsum fratrem rehabilitat, et ad omnes Ordinis gradus et voces et dignitates, citra abbatiatum, restituit per *praesentes.* 36.  Sequuntur abbates excusati a via Capituli generalis, videlicet : de Prulliaco, de Barbello, de Ioyaco, de Fonte Ioannis, de Eschalleriis, de Rigniaco, de Valle lucenti, de Valle Beatae Mariae, de Longo ponte, de Theoloco, de Clarofonte, de Caricampo, de Gardo, de Valloliis, de Longo Villari, de Dunis, de Capella Thosan, de Claromarisco, de Laude, de Valcellis, de Camberone, de Villari, de Bonofonte, de Bondelo, de Alna, de Loco Sancti Bernardi, de Grandi prato, de Valle Sancti Lamberti, de Valle Dei, de Aurora, de Sancto Urbano, de Maristella et de Paris. COMMISSIONES 37.  Praesens generale Capitulum sufficienter informatum de variis et multiplicibus inobedientiis, rebellionibus et impedimentis, quas et quae domino Morimundi, s. th. pr., per generale Capitulum anno elapso ad visitandum et reformandum omnia et singula monasteria utriusque sexus nostri Ordinis in regnis et dominiis serenissimorum principum et dominorum Castellae et Legionis, Arragonum, Portugalliae et Navarrae regum, ac in provinciis Auxitanensi, Tolosanensi, Narbonensi, Aquensi, Arelatensi, Viennensi, Lugdunensi, Bituricensi, Turonensi et Burdegalensi consistentia specialiter deputato, frater Petrus turbionis affectus, sive quondam abbas Vallisbonae, et soror Beatrix abbatissa monasterii de Eula intulerunt et per nonnullos alios saeculares sibi inferri fecerunt, tam contra apostolica quam nostri Ordinis regularia instituta, secundum quae realiter et de facto excommunicati censentur, nec non inhabiles ad quoscumque nostri Ordinis gradus, honores et promotiones, ipsos tales fore excommunicatos realiter et de facto, et ad quaecumque Ordinis beneficia, praesens generale Capitulum denuntiat et declarat abbati monasterii de Sanctis Crucibus et aliis quibuscumque nostri Ordinis abbatibus, qui super hoc fuerint requisiti, in virtute salutaris obedientiae dans in mandatis, quatinus contra praemissos et eorum quemlibet usque ad sententiam depositionis inclusive procedant, ipsosque fore et esse excommunicatos in suis monasteriis et aliis nostri Ordinis regularibus locis, denuntient et denuntiari faciant, idem generale Capitulum sequestrationem bonorum temporalium dicti monasterii Vallis bonae per praefatum dominum Morimundi in manibus cuiusdam religiosi Fontisfrigidi factam, ratificans, confirmans, innovans et approbans. 38.  De bona dispositione naturali et regulari conversatione fratris Ioannis, monasterii de Heisterbach, expresse professi, sibi et Ordini ad proficiendum in studio, generale Capitulum sufficienter informatum abbati dicti monasterii districte praecipit et mandat in virtute salutaris obedientiae ac sub aliis poenis in statutis apostolicis nostri Ordinis contentis, quatinus praedictum fratrem Ioannem ad studium Coloniense, ubi et in quo per aliquos annos bene, religiose et studiose se habuit, infra proximum festum sancti Remigii, cum debita et sufficienti provisione, remittat ipsumque in eodem studio teneat donec et usquequo apicem magisterii attigerit, abbati de Heisterbacho dans in mandatis, quatinus diligentissime huiusmodi diffinitionem debitae executioni tradat. 39.  Similiter idem generale Capitulum de et super honesta religione et adeptioni scientiae naturali dispositione scolarium de Caricampo, de Laude, de Salem, de Alna, et de Villa nova in *collegio* nostro Sancti Bernardi Parisius existentium sufficienter et debite per provisorem magistrum regentem et cellerarium dicti collegii informatum, dictos scolares in dicto collegio retinet per praesentes, abbatibus eorumdem inhibendo sub gravibus poenis, ne eos quoquomodo revocent, sed ipsos ibidem cum debita et sufficienti provisione teneant donec et usquequo per gradum et apicis magisterii adeptionem Ordini fructum et honorem afferre valeant, praefatis provisori, magistro regenti et cellerario dicti collegii etiam districte inhibendo, ne dictos scolares, si contingeret revocari de ipso collegio, exire permittant absque domini Cisterciensis licentia speciali super hoc petita et obtenta. Quibus insuper provisori, magistro regenti et cellerario dicti collegii, de quorum circumspectionibus idem Capitulum gerit fiduciam, tenore praesentium plenariam tribuit facultatem compellendi per censuras Ordinis et alia iuris et iustitiae remedia abbates sequentes ad mittendum suos scolares ad dictum collegium infra proximum festum sancti Remigii, cum debitis et sufficientibus provisionibus, videlicet abbatem de Dunis duos, de Bondelo duos, de Capella Thosan duos, de Loco Sancti Bernardi unum, de Villari duos, de Alna duos, de Camberone duos, de Valle Sancti Lamberti unum, de Valle Dei unum, de Grandi prato unum, de Valcellis unum, de Boheriis unum, de Fusniaco unum, de Ursicampo unum, de Regali monte unum, de Caroliloco unum, de Prulliaco unum, de Fonteneto unum, de Curia Dei unum, de Signiaco unum, de Longo Villari unum, de Carocampo unum, de Valloliis unum et de Bonofonte unum, vel ad solvendum duplum expensarum, quas dicti abbates facerent, si eosdem scolares in dicto collegio tenerent, invocato ad omnia et singula praemissa, si necesse fuerit, quorumcumque iudicum etiam saecularium auxilio et favore. 40.  Quamquam dudum, praesertim in ultimo generali Capitulo, omnes gratias et diminutiones contributionum per generale Capitulum aut dominum Cisterciensem modernum aut praedecessores suos cuicumque Ordinis abbati usque ad praesens factas et diminutas generale Capitulum revocaverit, cassaverit et annullaverit, statuens, ordinans et diffiniens omnes et singulos abbates ad antiquae taxae solutionem amodo obligari et teneri sub poenis in statutis contentis, non est tamen intentio praesentis Capituli quin dominus Cisterciensis de huiusmodi taxis et contributionum quottis, prout rationabile et expediens sibi visum fuerit, habitu respectu ad paupertatem monasteriorum, et de dictorum monasteriorum facultate sufficienter informatus, aliquam partem dictarum quottarum ad tempus remittere possit de gratia speciali, super quo eidem domino Cistercii praesens generale Capitulum plenariam tenore praesentium tribuit facultatem, non obstantibus quibuscumque aliis diffinitionibus per antea in contrarium factis. 41.  Ad supplicationem abbatis et conventus monasterii de Claroloco, abbatibus de Villerio, de Bello prato et de Alta silva committit praesens generale Capitulum, quatinus ipsi tres insimul vel duo eorum, tertio legitime se excusante, accedant ad dictum monasterium Clariloci et ibidem se diligenter informent et inspiciant si permutatio cuiusdam dominii una cum censibus, quos habet idem monasterium in villis de Donalivaria et Blenvilla, quam praetendit facere cum Desiderio de dicta Donalivaria procuratore et secretario Regis Siciliae, sit ipsi monasterio Clariloci utilis et signanter attendant, si census seu redditus quos vult dominus procurator tradere dicto monasterio pro dicto dominio una cum suis pertinentiis plus valeant in duplo, quam dictum dominium cum suis attinentiis et quod sint acquisiti iuridice ac sine querela perpetuo possit ipsos dictum monasterium possidere, et si sic esse reperiant dicti abbates ipsam permutationem approbent, ratificent et confirment, in plenaria Ordinis et ipsius Capituli generalis potestate, dum tamen haec procedat et fiat de communi consensu et unanimi voluntate dictorum abbatum et conventus ac etiam de consilio amicorum monasterii antedicti. 42.  Committitur abbatibus de Bolbona et de Calercio quod videant et se informent utrum domus Sancti Sudarii, quae est prope ecclesiam de Tauro, possit debite dari et concedi domino Cardinali Fuxi ad faciendum collegium, dum ipse tamen dominus det de redditibus dictae domui Sancti Sudarii, et quidquid inde fecerint referant in proximo sequenti Capitulo generali. 43.  Abbatibus de Hymenrode et de Valle Dei, Trevirensis et Leodiensis dioecesium, et eorum cuilibet committit praesens generale Capitulum, quatinus decimam, quam soror Yrmengardis dudum abbatissa de Fristorf occupat et tenet, ad usum dicti monasterii applicent, sequestrentque usque ad adventum Domini abbatis de Morimundo. 44.  Abbatibus de Hegena et Arufldorch [*Arnsburg*] committit praesens generale Capitulum, quod se diligenter informent, an permutatio, quam abbas et conventus monasterii de Walkenrode praetendunt facere de certis bonis sitis in Meste, pro mansis, agris, vineis et aliis bonis in Steden, Stufferde, Scieffa, Utenhusen et in Wissenze, cum ceteris suis appendentiis ad quemdam Fredericum de Hospghart militem et suos heredes spectantibus, sit iusta et recta, et quod referant huiusmodi permutationem in proximo generali Capitulo, in plenaria Ordinis potestate. 45.  Committitur per generale Capitulum abbatibus de Fonte salutis et de Lankeim, quod inspiciant diligenter et debite se informent an venditio seu permutatio quarumdam villarum et aliorum bonorum minus utilium ad monasterium Ebracense pertinentium, sit et possit esse ipsi monasterio utilis et accommoda pro quibusdam decimis seu aliis, quam abbas et conventus dicti monasterii Ebracensis facere intendunt, et quidquid circa hoc repererint referant in proximo venturo Capitulo generali. 46.  Abbatibus de Quinciaco, de Ioyaco et de Fonte Ioannis et eorum cuilibet in solidum committitur per generale Capitulum, quatinus omnes et singulas nostri Cisterciensis Ordinis regulares personas, quas repererint obligari vel teneri Domino abbati Pontigniaci aut suo monasterio in quibusdam pecuniarum summis, *etc. ut in forma consueta*. 47.  Ad idem abbatibus de Longovado et de Albaripa et eorum cuilibet in solidum, pro domino Claraevallis ac suo monasterio. 48.  Ad idem abbatibus de Valleclara et de Igniaco, pro domino abbate de Ursicampo. 49.  Ad idem domino abbati de Ursicampo pro abbatissa et monasterio monialium de Vivario Beatae Mariae. 50.  Committitur abbati de Lubens, quod visitet et reformet omnia monasteria utriusque sexus sibi et monasterio suo subiecta, videlicet de Claratumba, de Lucana, de Bussovia, de Henrichove, de Kamins, de Grissovia, de Tremis, de Ubebach et de Ameches, secundum antiqua statuta Ordinis, contributiones debitas recipiendo de quibus domino Cistercii habebit reddere rationem ; et praesertim quod se transferat ad monasterium monialium de Ouleboth, et quod ibidem visitet, reformet, instituat et destituat in plenaria Ordinis potestate omnia quae repererit visitanda et reformanda. 51.  Praesens Capitulum generale sufficienter informatum de religiosa conversatione ceterisque virtutibus et perfectionibus fratris Arnulphi, monasterii de Ellancio expresse professi, necnon de sufficienti ipsius litteratura sibi et aliis ad proficiendum in studio, quique anno elapso in collegio Sancti Bernardi Parisius ordinarie, bene et honeste ad decus et Ordinis honorem, suisque auditoribus ad profectum lecturam Bibliae peregit, attendensque idem Capitulum et considerans quanta multipliciter Ordo iste propter personarum litteratarum penuriam in suis privilegiis et aliis patiatur discrimina, eumdem fratrem Arnulphum ad legendum sententias in dicto collegio Sancti Bernardi Parisius in immediate sequenti inchoandas constituit, ordinat et deputat, abbati dicti monasterii de Ellancio districte praecipiendo in virtute salutaris obedientiae ac sub excommunicationis latae sententiae poena, quatinus dictum Arnulphum infra proximum Pascha ad dictum collegium Sancti Bernardi Parisius, cum debitis et sufficientibus provisionibus transmittat, ipsumque ibidem teneat donec et usquequo dictarum sententiarum lecturam perfecte et integre compleverit ; et quia nonnulli abbates dicto monasterio de Ellancio proximi a longissimis temporibus nullos scolares tenuerunt nec tenent, praesertim de Signiaco, de Valleregis, de Kaherio, de Caladia, de Valleclara et de Igniaco, proinde omnibus istis abbatibus pro qualicumque supportatione dictae lecturae sententiarum ad solvendum infra proximum praedictum Pascha sequentes summas sub excommunicationis latae sententiae poena, videlicet de Valleregis 12 flor., de Valleclara 5 flor., de Caherio 4 flor., de Caladia 4 flor., de Signiaco 10 flor., et de Igniaco 3 flor., praesens generale Capitulum constringit et obligat, abbati de Regalimonte districte dando in mandatis in virtute salutaris obedientiae, quatinus, quantocius commode poterit, per se vel per alium huiusmodi diffinitionem debitae executioni tradat, dominum Cisterciensem per suas patentes litteras certificando de omnibus et singulis circa hoc per eumdem factis. 52.  De gratia speciali conceditur Ioanni de Dobberan, Bernardo de Dargon, Mathiae de Novocampo, Ioanni de Rivo Sanctae Mariae, Ioanni de Hyddense, Stephano de Connas, Harwico de Hilda, Frederico de Purocampo et Ioanni de Soho [*Locco* ?] monasteriorum abbatibus, quod scolares suos in studio Rosthokiensi iam vigenti, sub debitis provisionibus teneant, eisdem libertatibus, privilegiis et gratiis quibus in aliis studiis ab Ordine privilegiatis, quousque studuerint in artibus gaudeant effective, et ipsius studii provisio et ordinatio ceteraque ad ipsos studentes pertinentia committuntur abbati de Dobberan. 53.  Committitur abbati de Ursicampo, quod se informet si abbas de Longoponte recipit 12 salucia, quae abbas de Caduino mittebat suis advocatis Parisius et faciat partibus iustitiam, in plenaria Ordinis potestate. 54.  Abbatibus de Aureavalle et de Castellione, Verdunensis dioecesis, qui a longissimis temporibus nullos scolares tenuerunt, nec tenent in collegio Sancti Bernardi Parisius, licet sicut praesens generale Capitulum est sufficienter informatum, possint et potuissent si voluissent, districtissime idem Capitulum praecipit et mandat in virtute salutaris obedientiae ac sub aliis poenis tam apostolicis quam huius Ordinis statutis contentis, quatinus infra proximum festum s. Remigii scolares suos ad praedictum collegium Sancti Bernardi Parisius, cum debitis et sufficientibus provisionibus, transmittant ; alioquin praesens generale Capitulum ex nunc prout ex tunc condemnat eos ad solvendum expensas, quas dicti scolares regulariter vivendo facerent per annum, si eos ibidem tenerent, abbati Vallisclarae omnimodam et plenariam Ordinis potestatem dans exigendi, levandi, requirendi et ad solvendum dictas pecuniarum summas compellendi, invocato ad hoc, si fuerit opus, auxilio brachii saecularis, huiusmodi pecunias in usum praedictorum scolarium et futurorum ibidem degentium, ac in ipsius collegii sustentatione aedificiorum dumtaxat convertendas. 55.  Abbati de Monte Sanctae Mariae praecipitur per generale Capitulum, sub excommunicationis latae sententiae poena, quatinus infra festum Nativitatis Domini proxime futurum solvat et debite satisfaciat Ioanni dicto Quenteau de Salinis, de summa 64 quatuor florenorum monetae currentis in Burgundia, in qua summa idem abbas seu monasterium suum praedicto Ioanni tenentur legitime obligati. 56.  Ad supplicationem abbatis et conventus monasterii de Lubens, committit praesens generale Capitulum abbatibus de Lubna et de Grissovia, quod se diligenter informent, utrum alienatio seu impignoratio quarumdam inutilium possessionum et pro nunc perditarum, quam praedicti abbas et conventus praetendunt facere ad tempus pro sui monasterii reaedificatione, sit aut esse possit eidem monasterio utilis et fructuosa, et si in hoc dicti monasterii utilitatem perceperint, super quo conscientias cuiuslibet ipsorum onerat idem generale Capitulum, ad praedictam impignorationem fiendam cum eisdem abbate et conventu dispensent auctoritate praedicti Capituli generalis. 57.  Abbati de Dunis praecipit generale Capitulum, quatinus mittat ad studium Parisiense in collegio Sancti Bernardi fratrem Gerardum Doulcis bene dispositum ad scientiarum acquisitionem, cum debitis provisionibus infra proximum et instans festum s. Remigii, secundum diffinitionem alio anno super hoc plenius editam, sub poenis et censuris Ordinis, dictam diffinitionem renovando et approbando. 58.  Abbati de Fonte frigido committit generale Capitulum, quod se diligenter informet super furto per fratrem Stephanum de Genoniaco, monachum monasterii Sancti Marcelli, commisso, et si repererit ipsum culpabilem de praemissis, ipsum corrigat et puniat in plenaria Ordinis potestate. 59.  Praecipit generale Capitulum abbati de Ezwetel, Pataviensis dioecesis, quatinus recipiat fratrem Petrum Cellatoris monachum suum, sub ipsius Ordinis disciplina regulari secundum exigentiam demeriti ipsius fratris Petri, et quod de cetero non permittat ipsum de proprio exire monasterio. 60.  Ad idem praecipitur abbati de Bellavalle. 61.  Praecipit generale Capitulum abbati de Lutzella, quod praecipiat auctoritate Capituli et censura Ordinis cuidam fratri nominato Balthasar, quod non trahat quacumque de causa extra iuridictionem Ordinis abbatem et conventum monasterii de Sengua, Bragnabriensis dioecesis, et quod dictus de Lutzella denuntiet dictum Balthasar excommunicatum, eumdem capiendo et incarcerando, invocato, si necesse fuerit, auxilio brachii saecularis. 62.  De Asseyo et de Roseriis monasteriorum abbates libere contribuerunt et contribuere promiserunt, pro expensarum baccalaurii de Balerna in studio Parisiensi supportatione, quilibet 10 flor. et quolibet anno quousque gradum magisterii dictus baccalaureus adeptus fuerit. 63.  Ad humilem supplicationem abbatum de Charitate et de Balerna indulget et pie concedit atque praecipit praesens generale Capitulum, quod in omnibus monasteriis Ordinis existentibus in diocesi Bisuntina deinceps celebretur festum beati Claudii, episcopi et confessoris, et fiat servitium per omnia tam de die quam de nocte sicut de beato Nicolao confessore. 64.  Inhibetur abbati Firmitatis hic praesenti, auctoritate Capituli generalis, quod non trahat abbatem de Maceriis ratione debiti mutui extra iurisdictionem Ordinis, attento quod praedictum Capitulum offert se ad iustitiam reddendam et faciendam eidem abbati Firmitatis, qui sibi praesentialiter coram nobis Capitularibus, dictum abbatem de Maceriis totaliter submitti requisivit. 65.  Appunctuamentum affranchisationis seu manumissionis Guillelmi Merceriis per dominum abbatem Firmitatis, ut suum conventum certis ex causis erga praefatum Guillelmum ad suos haeredes legitime procreandos factum, prout in litteris dictorum abbatis et conventus super hoc confectis, quibus hae patentes annectuntur, plenius continetur, praesens generale Capitulum confirmat, ratificat et approbat. 66.  Contractum admodiationis domus cuiusdam pertinentis ad monasterium de Moris, in civitate Trecensi, inter abbatem et conventum dicti monasterii et Iacobum Ponan, civem Trecensem, et uxorem et liberos eorumdem, factum et initum, prout in litteris dictorum abbatis et conventus, quibus haec patentes sunt annexae plenius continetur, Capitulum generale ratificat, confirmat et approbat. 